Diari Oficial de la Generalitat Valenciana


Sumari del DOGV 8795, del 22-04-2020 (2020/2941)

Convocatòria de la línia de finançament bonificat «IVF - Liquiditat Covid-19».
------------------------------------------------------------------------------

### Dades del document

Número de DOGV
:   8795

Data del DOGV
:   22-04-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/2941


Data del document
:   15-04-2020

Organisme emissor
:   Institut Valencià de Finances

Tipus de document
:   Anunci

Correcció d'errades

Anàlisi jurídica

 Descriptors 

:   * ajuda pública

Convocatòria de la línia de finançament bonificat «IVF - Liquiditat Covid-19». [2020/2941]  
El passat 11 de març, l'Organització Mundial de la Salut va anunciar que, donats els nivells de propagació i gravetat del brot de coronavirus (Covid-19), la malaltia s'havia de considerar amb caràcter general com una pandèmia. Espanya i, per extensió, la Comunitat Valenciana constitueixen en aquests moments un dels focus més actius de la malaltia amb desenes de milers d'afectats i dos milers de morts. A fi de detindre l'avanç de la malaltia, les autoritats espanyoles han pres mesures de confinament de la població, que incorporen un règim sever de sancions en cas d'incompliment. En concret, el passat 14 de març, el Govern d'Espanya va aprovar el Reial decret 463/2020, que a l'empara de la Llei orgànica 4/1981, d'1 de juny, declara l'estat d'alarma en tot el territori nacional.  
  
Es tracta d'una mesura necessària, reclamada per la comunitat científica, i d'èxit contrastat en altres zones afectades. No obstant això, aquesta mesura tindrà conseqüències greus per a l'activitat econòmica, ja llastrada en les últimes setmanes tant per factors d'oferta com de demanda. A final de gener, la caiguda d'activitat ja era sensible en els sectors més exposats a l'activitat econòmica internacional; de fet, en alguns casos, com el transport o el turisme, han començat a produir-se els primers acomiadaments. Pel que fa a l'oferta, la paralització de la producció ha afectat inicialment els sectors vinculats a les principals cadenes globals de valor, i ha afectat la capacitat d'atendre les comandes derivades de l'activitat ordinària de les empreses. Aquests efectes s'accentuaran en les pròximes setmanes, a causa de la caiguda de l'activitat que provocarà el confinament massiu de la població. Si la situació d'alarma es prolonga durant un parell de mesos, l'economia espanyola registrarà una disminució anual del PIB, fins i tot superior a les observades durant la prolongada crisi financera internacional esdevinguda en la dècada anterior.  
En aquest context, resulta absolutament imprescindible assegurar que les empreses valencianes disposen de liquiditat suficient per a fer front als seus pagaments amb regularitat, a fi de garantir el consum de les famílies, els ingressos corrents de les quals depenen d'elles, preservar l'estabilitat financera del nostre teixit productiu i assegurar una recuperació ràpida de l'activitat econòmica una vegada superada la situació de crisi sanitària. En aquest sentit, el Govern d'Espanya va anunciar el 16 de març un ambiciós programa d'avals públics per a facilitar l'accés al finançament de les empreses. I el Banc Central Europeu ha suggerit a les entitats financeres que operen sota la seua tutela que, en aquests moments, resulta necessari aplicar-hi tota la flexibilitat que permet la normativa comptable a fi que els refinançaments originats per la crisi sanitària no siguen considerats com a operacions en vigilància especial i, d'aquesta manera, es limita l'impacte de la crisi en la solvència de les entitats financeres.  
L'Institut Valencià de Finances no és alié a aquesta realitat. Com a eina de política econòmica del Consell, encarregada d'executar la política de finançament al sector privat de la Generalitat Valenciana, el Consell General de l'IVF ha decidit dissenyar una estratègia amb sis eixos fonamentals: a) reforçar la solvència d'AFIN-SGR, la societat de garantia recíproca de la Generalitat, aportant 17 milions d'euros al seu fons de provisions tècniques a fi de facilitar l'abast de la societat per a avalar les operacions de finançament a pimes i autònoms valencians, per part de la banca comercial privada que opera al nostre territori; b) injectar liquiditat al teixit productiu valencià amb una línia de finançament bonificat; c) atorgar facilitats de pagament a clients que mantinguen operacions vives amb l'IVF; d) mantindre obertes la resta de línies de finançament bonificat per a donar resposta no únicament a les necessitats de liquiditat lligades a la reposició del capital circulant, sinó per a finançar també les operacions d'inversió previstes per les empreses valencianes durant 2020; e) proposar al Consell Executiu del Fons de Fons FEDER la modificació de la convocatòria de préstecs subordinats gestionada per l'IVF en el marc del Programa operatiu del Fons de Desenvolupament Regional de la Comunitat Valenciana 2014-2020, perquè el finançament atorgat a l'empara de la convocatòria esmentada servisca de vehicle mitjançant préstecs participatius dels que regula el Reial Decret llei 7/1996, de 7 de juny, sobre mesures urgents de caràcter fiscal i de foment i liberalització de l'activitat econòmica, amb la intenció de millorar la solvència de les empreses amb posició financera més feble i facilitar, d'aquesta manera, el seu accés als instruments de liquiditat dissenyats per l'Estat, i f) impulsar la creació d'un fons de capital de risc de gestió privada, amb aportació de l'IVF per valor de 51.028.357 d'euros i majoria de capital privat, a fi d'accelerar la recuperació i el creixement de grans empreses valencianes, amb capacitat acreditada per a competir a escala nacional i internacional.  
  
Pel que fa al segon eix comentat prèviament, el passat 19 de març, la Comissió Europea va publicar un nou marc temporal relatiu a les mesures d'ajuda estatal destinades a donar suport a l'economia en el context del brot actual de Covid-19. Aquest marc comporta una flexibilització notable de la normativa d'ajudes d'estat, respecte al marc de referència en què es van basar les normes generals del finançament bonificat aprovades per acord del Consell General de l'IVF de data 23 de gener de 2019, i modificades posteriorment per acord del Consell General de data 3 d'octubre de 2019. En les normes generals esmentades, la bonificació dels préstecs de l'IVF s'emparava en dos règims d'ajudes diferents: a) el que preveu el Reglament (CE) núm. 1407/2013, de la Comissió, de 18 de desembre de 2013, relatiu a les ajudes de minimis; b) el que preveu l'article 17 de la secció 2. Ajudes a les pimes del Reglament (UE) núm. 651/2014, de la Comissió, de 17 de juny de 2014, pel qual es declaren categories determinades d'ajudes compatibles amb el mercat interior en aplicació dels articles 107 i 108 del tractat (DO L 187 de 26.6.2014).  
  
Per tres motius fonamentals, el marc temporal que ha aprovat la Comissió resulta avantatjós per a les empreses valencianes: a) augmenta l'ajuda permesa en l'exercici 2020 fins a 800.000 euros, que es pot acumular, a més, amb altres ajudes acollides al règim de minimis que l'empresa puga rebre eventualment durant l'exercici o haja rebut en els dos anys anteriors a aquest; b) no exigeix a l'empresa provar l'efecte incentivador de l'ajuda, sinó que ha de ser l'ens concedent qui justifique davant de les autoritats comunitàries la seua oportunitat en les circumstàncies actuals, i c) rebaixa molt substancialment els tipus d'interés que l'IVF pot aplicar a les empreses sense que el préstec siga considerat una ajuda d'estat. En definitiva, els beneficis indubtables que reporta la nova normativa per a l'empresa valenciana obliguen a incorporar-los a l'esquema de bonificació dels préstecs que atorga l'IVF.  
L'esmentat Marc Temporal aprovat per la Comissió Europea el 19 de març de 2020 preveu un sistema de notificació de les ajudes que es concedeixen a l'empara del mateix. Al respecte, la Comissió Delegada del Govern per Afers Econòmics aprovà el 26 de març de 2020 el «Marc Nacional Temporal relatiu a les mesures d'ajuda a empreses i autònoms consistents en subvencions directes, bestretes reemborsables, avantatges fiscals, faranties de préstecs i bonificacions de tipus d'interes en préstecs destinats a recolzar l'economia en el context de l'actual brot de Covid-19», que fou aprovat per la Comissió Europea a la Decisió de l'ajuda SA. 56467. A l'empara d'aquest Marc Nacional Temporal, es poden concedir ajudes per part dels organismes i resta d'entitats de dret públic amb personalitat jurídica pròpia vinculats o depenents de les Administracions Autonòmiques.  
  
No obstant això, el caràcter temporal d'aquestes mesures desaconsella la incorporació d'aquests a les normes generals del finançament bonificat, que constitueixen el marc de referència ordinari de l'activitat financera de l'IVF. És més pertinent aprovar una convocatòria específica de préstecs bonificats, adaptada al marc temporal relatiu a les normes comunitàries d'ajudes d'estat, i amb vigència únicament durant l'exercici 2020. En la mesura en què la convocatòria esmentada no s'ajusta a les normes generals indicades prèviament, correspon la seua aprovació al Consell General de l'IVF.  
Per això, el Consell General de l'Institut Valencià de Finances autoritza el director general a convocar la següent línia de finançament bonificat «IVF-LIQUIDITAT Covid-19».  
  
Primer. Disponibilitat pressupostària  
La bonificació d'interessos associada a aquesta línia de finançament és a càrrec de l'IVF. Amb aquesta finalitat, l'Institut aplica la subvenció de capital que li ha concedit la Conselleria d'Hisenda i Model Econòmic per a l'exercici 2020, i que apareix consignada en la línia pressupostària X7384000 «Subvenció a l'ajuda al finançament de projectes empresarials» del programa 631.50. Les línies finançades amb càrrec a aquest programa pressupostari són «IVF-COVID», «IVF-Autònoms i microempreses», «IVFPime» i «IVF-Gran empresa». La subvenció permet a l'IVF bonificar interessos per valor de 6.850.000 ?.  
  
  
Segon. Objecte de la convocatòria  
1. Constitueix l'objecte d'aquesta convocatòria l'atorgament de préstecs bonificats per al finançament d'autònoms i societats mercantils en què la seu social, l'establiment o la sucursal de producció o de desenvolupament d'activitat radique a la Comunitat Valenciana.  
  
2. Els projectes empresarials que podran acollir-se al finançament bonificat objecte d'aquesta convocatòria tindran per finalitat a) l'ampliació i la renovació de les instal·lacions, la maquinària i els equips, b) la contractació de mà d'obra i serveis lligats al cicle de l'explotació, així com l'adquisició d'elements patrimonials de capital circulant, incloent ?entre altres- mercaderies, i matèries primeres, i c) l'ajornament de quotes de capital i interessos de préstecs atorgats per l'IVF.  
  
  
Tercer. Sectors exclosos  
1. No es podran beneficiar del finançament bonificat atorgat per l'IVF regit per les normes generals i aquesta convocatòria de desenvolupament les entitats de dret públic, les universitats públiques, els organismes autònoms, les empreses públiques, les societats mercantils públiques ?enteses com a tals aquelles en què més de la meitat del capital social pertanga directament o indirectament a una administració pública?, les fundacions públiques i les societats participades majoritàriament per aquestes.  
2. Els beneficiaris del finançament bonificat seran empreses de naturalesa privada que operen en qualsevol sector d'activitat amb excepció dels següents:  
a. La fabricació d'armament, armes i munició, el material o les infraestructures militars o policials i el material o les infraestructures que es destinen a limitar els drets individuals o la llibertat de les persones (és a dir, presons i centres de detenció de tota mena) o que violen els drets humans.  
b. Els jocs d'atzar i el material corresponent.  
c. La fabricació, la transformació o la distribució de tabac.  
d. Les activitats controvertides per raons ètiques o morals o prohibides per la legislació nacional.  
e. Les activitats en què l'únic propòsit és la promoció immobiliària, excepte les destinades a afavorir l'accés a l'habitatge de col·lectius desfavorits en règim de propietat o de lloguer, en col·laboració amb la Generalitat Valenciana.  
f. Les activitats merament financeres.  
g. La pesca i l'aqüicultura.  
3. Si una empresa privada opera al mateix temps en sectors d'activitat exclosos i no exclosos, l'empresa podrà ser beneficiària del finançament bonificat atorgat a l'empara d'aquesta convocatòria, sempre que siga possible garantir, mitjançant la separació d'activitats i distinció de costos, que les activitats excloses no es beneficien, de cap manera, del finançament que puga rebre per les activitats no excloses.  
  
  
Quart. Requisits per a ser beneficiari del finançament bonificat  
  
1. El beneficiari ha de tindre el seu domicili social o establiment de desenvolupament d'activitat a la Comunitat Valenciana.  
2. La probabilitat d'incompliment del sol·licitant en els dotze mesos posteriors a la sol·licitud no podrà superar el 3,5 %. Així mateix, la pèrdua esperada de l'operació de finançament no podrà superar el 0,65 % del valor de l'exposició creditícia. A aquest efecte, es considerarà la situació financera del sol·licitant l'1 de gener de 2020. Aquest requisit no es podrà aplicar si la finalitat del préstec és l'ajornament de quotes de capital i interés de préstecs atorgats per l'IVF.  
3. Si el sol·licitant de finançament és un autònom o una microempresa, haurà d'acreditar davant de l'IVF l'atorgament per un tercer d'un aval que constituïsca una garantia efectiva de cobrament. A l'efecte d'aquesta convocatòria, es considerarà garantia efectiva l'aval atorgat per un banc o una societat de garantia recíproca per, almenys, el 100 % del valor nominal i els interessos ordinaris del préstec. S'entendrà per microempresa tota societat mercantil que complisca dos dels tres requisits següents:  
1) Actiu total inferior o igual a 2.000.000 d'euros  
2) Import net de la xifra de negocis inferior o igual a 2.000.000 d'euros  
3) Nombre de treballadors inferior o igual a 10  
Si la finalitat del préstec és l'ajornament de quotes de capital i interés de préstecs atorgats prèviament per l'IVF, els requisits establits en aquest article no s'hi podran aplicar.  
4. El beneficiari haurà d'estar en disposició de tindre totes les llicències, les autoritzacions i els permisos necessaris per a l'execució del projecte i complir la normativa nacional i comunitària que resulte aplicable i, en particular, en matèria de competència, contractació del sector públic i medi ambient.  
5. El beneficiari haurà d'acreditar que l'1 de gener de 2020 estava al corrent del compliment de les obligacions tributàries davant de l'Estat i la Generalitat, així com de les obligacions amb la Seguretat Social.  
6. El beneficiari no podrà estar subjecte a una ordre de recuperació pendent després d'una decisió de la Comissió Europea que haja declarat una ajuda il·legal i incompatible amb el mercat comú.  
7. El beneficiari no podrà trobar-se en cap de les circumstàncies següents, previstes en l'article 13 de la Llei 38/2003, de 17 de novembre, general de subvencions (LGS):  
a. Haver sigut condemnat per una sentència ferma a la pena de pèrdua de la possibilitat d'obtindre subvencions o ajudes públiques o per delictes de prevaricació, suborn, malversació de cabals públics, tràfic d'influències, fraus i exaccions il·legals o delictes urbanístics.  
  
b. Haver sol·licitat la declaració de concurs voluntari, haver sigut declarat insolvent en qualsevol procediment, trobar-se declarat en concurs, llevat que en aquest haja adquirit l'eficàcia un conveni, estar subjecte a intervenció judicial o haver sigut inhabilitat conforme a la Llei 22/2003, de 9 de juliol, concursal, sense que haja conclòs el període d'inhabilitació que fixa la sentència de qualificació del concurs.  
  
c. Haver sigut declarat culpable per una resolució ferma de qualsevol contracte subscrit amb l'Administració.  
  
d. Estar incursos, la persona física, els administradors de les societats mercantils o els qui tenen la representació legal d'altres persones jurídiques, en algun dels supòsits de la Llei 3/2015, de 30 de març, reguladora de l'exercici de l'alt càrrec de l'Administració general de l'Estat; de la Llei 53/1984, de 26 de desembre, d'incompatibilitats del personal al servei de les administracions públiques, o tractar-se de qualsevol dels càrrecs electius regulats en la Llei orgànica 5/1985, de 19 de juny, del règim electoral general, en els termes establits en aquesta o en la normativa autonòmica que regule aquestes matèries.  
  
e. Tindre la residència fiscal en un país o un territori qualificat reglamentàriament com a paradís fiscal.  
f. No trobar-se al corrent de pagament d'obligacions per reintegrament de subvencions en els termes que es determinen reglamentàriament.  
g. Haver sigut sancionat mitjançant resolució ferma amb la pèrdua de la possibilitat d'obtindre subvencions conforme a les lleis que així ho establisquen.  
h. No podran accedir a la condició de beneficiàries les agrupacions que preveu l'article 11.3 de l'LGS, paràgraf segon, quan concórrega alguna de les prohibicions anteriors en qualsevol dels seus membres.  
i. Les prohibicions d'obtindre subvencions afectaran també les empreses de les quals, per raó de les persones que les regeixen o d'altres circumstàncies, puga presumir-se que són continuació o que deriven (per transformació, fusió o successió) d'altres empreses en què hagen concorregut aquelles.  
8. L'1 de gener de 2020, el beneficiari no estava en situació d'empresa en crisi entesa, d'acord amb el que estableix el punt 2.18 del Reglament (UE) 651/2014, de 17 de juny, general d'exempció per categories, com l'empresa en què concórrega almenys una de les circumstàncies següents:  
a. Si es tracta d'una societat de responsabilitat limitada, quan haja desaparegut més de la meitat del seu capital social subscrit a conseqüència de les pèrdues acumulades; és el que succeeix quan la deducció de les pèrdues acumulades de les reserves (i de tots els altres elements que se solen considerar fons propis de la societat) condueix a un resultat negatiu superior a la meitat del capital social subscrit; a l'efecte d'aquesta disposició, «societat de responsabilitat limitada» es refereix, en particular, als tipus de societats esmentats en l'annex I de la Directiva 2013/34/UE (1) i «capital social» inclou, quan siga procedent, tota prima d'emissió;  
b. Si es tracta d'una societat en què almenys alguns socis tenen una responsabilitat il·limitada sobre el deute de la societat, quan haja desaparegut per les pèrdues acumulades més de la meitat dels seus fons propis que figuren en la seua comptabilitat; a l'efecte d'aquesta disposició, «societat en la qual almenys alguns socis tenen una responsabilitat il·limitada sobre el deute de la societat» es refereix, en particular, als tipus de societats esmentats en l'annex II de la Directiva 2013/34/UE;  
  
c. Quan l'empresa es trobe immersa en un procediment de fallida o insolvència o reunisca els criteris establits en el seu dret nacional per a sotmetre's a un procediment de fallida o insolvència a petició dels seus creditors;  
d. Quan l'empresa haja rebut una ajuda de salvament i encara no haja reembossat el préstec o posat fi a la garantia, o haja rebut una ajuda de reestructuració i estiga encara subjecta a un pla de reestructuració.  
  
e. Si es tracta d'una empresa diferent de PIME, quan durant els dos exercisis anteriors:  
i. la ràtio deute/capital de l'empresa haja sigut superior a 7,5 i  
ii. la ràtio de cobertura d'interessos de l'empresa, calculada sobre la base de l'EBITDA, s'haja situat per davall de 1,0;  
9. El compliment dels requisits d'aquest article ha d'acreditar-se mitjançant la signatura de la declaració responsable. El fet de presentar aquesta declaració responsable facultarà l'IVF per a fer, en qualsevol moment, telemàticament o per altres mitjans, les comprovacions per mostreig o exhaustives necessàries per a verificar la conformitat de les dades d'aquestes declaracions.  
  
Cinqué. Obligacions dels beneficiaris  
Els beneficiaris del finançament bonificat regulat en aquesta convocatòria queden sotmesos a les obligacions següents:  
1. Justificar davant de l'IVF el compliment dels requisits i les condicions que determinen l'atorgament del finançament bonificat.  
2. Sotmetre's a les actuacions de comprovació que corresponguen a l'IVF, la Intervenció General de la Generalitat, la Sindicatura de Comptes o altres òrgans competents, tant nacionals com comunitaris, i aportar-hi tota la informació que siga requerida en l'exercici de les actuacions anteriors.  
3. Comunicar a l'IVF, en la data de la signatura del contracte de préstec, l'obtenció de subvencions o ajudes, procedents de qualsevol administració o entitat, pública o privada, nacional o internacional.  
  
4. Disposar dels llibres comptables, els registres diligenciats i altres documents degudament auditats en els termes exigits per la legislació mercantil i sectorial aplicable al beneficiari en cada cas, amb la finalitat de garantir l'exercici adequat de les facultats de comprovació i control per part de l'IVF.  
5. Conservar durant 10 anys, a partir de la data de venciment del préstec, els documents justificatius de l'aplicació dels fons rebuts, incloent-hi els documents electrònics, mentre aquests puguen ser objecte de les actuacions de comprovació i control, d'acord amb la normativa comunitària.  
6. Procedir al reintegrament de l'import bonificat, íntegrament o en part segons hi corresponga, que incloga, si escau, el tram no reembossable de capital, més els seus interessos legals, en el cas de revocació per incompliment dels requisits generals establits en l'article 22 d'aquesta convocatòria.  
7. En el supòsit d'adquisició, construcció, rehabilitació i millora de béns inventariables, el beneficiari haurà de conservar els béns per un termini que no podrà ser inferior a cinc anys en cas de béns inscriptibles en un registre públic, ni a dos anys per a la resta dels béns. L'incompliment de l'obligació de conservar els béns serà causa de reintegrament, amb les excepcions següents:  
a. En el cas de béns no inscriptibles en un registre públic, si són substituïts per uns altres que servisquen en condicions anàlogues a la finalitat per a la qual es va concedir el finançament i aquest ús es manté fins a completar el període establit, sempre que la substitució haja sigut autoritzada per l'IVF.  
b. Tractant-se de béns inscriptibles en un registre públic, que l'IVF autoritze el canvi de destinació, alienació o gravamen. En aquest cas, l'adquirent haurà d'assumir l'obligació de destinació dels béns pel període restant i, en cas d'incompliment d'aquesta obligació, del reintegrament de la bonificació.  
  
Sisé. Forma de presentació de sol·licituds  
1. La sol·licitud de finançament s'haurà de dur a terme amb el formulari d'ompliment electrònic que preveu aquesta convocatòria com a annex I, i serà obligatori presentarlo per internet a través dels mitjans disponibles en el web de l'IVF (https://prestamos.ivf.es), amb signatura i registre electrònic.  
2. Per a realitzar la tramitació electrònica, el sol·licitant podrà utilitzar qualsevol dels sistemes de signatura electrònica admesos en la seu electrònica de la Generalitat (https://sede.gva.es/es/web/sede\_electronica/sede\_certificados), entre els quals es troba el certificat electrònic que ha emés l'Agència Valenciana de Certificació.  
3. La presentació de la sol·licitud tindrà implícita l'acceptació de les normes generals i de les condicions específiques d'aquesta convocatòria.  
  
Seté. Termini de presentació de sol·licituds  
1. Les sol·licituds podran presentar-se a partir de l'endemà de la publicació d'aquesta convocatòria en el Diari Oficial de la Generalitat Valenciana i en la pàgina web de l'IVF.  
2. Es podran presentar sol·licituds fins que s'esgote el pressupost indicat en l'apartat primer d'aquesta convocatòria.  
3. Per al coneixement general, l'IVF publicarà en la seua pàgina web la data en què es tancarà aquesta convocatòria per la circumstància expressada en el paràgraf anterior.  
  
Huité. Documentació necessària per a la presentació de les sol·licituds  
Les sol·licituds de finançament que tinguen per objecte l'ajornament de quotes de capital i interés de préstecs atorgats per l'IVF hauran d'incloure únicament l'imprés de sol·licitud incorporat en l'annex I d'aquesta convocatòria. Quan el préstec sol·licitat tinga per objecte el finançament d'inversions, elements de capital circulant o despeses de l'explotació, la sol·licitud haurà d'estar acompanyada de la documentació següent:  
1. Imprés de sol·licitud, d'acord amb el que indica el formulari de la sol·licitud de finançament incorporat en l'annex I de la convocatòria, que haurà d'incloure la memòria econòmica del projecte objecte de finançament i l'autorització expressa en l'IVF per a la comprovació d'ofici de les dades relatives al compliment de les obligacions tributàries amb l'Estat i amb la Generalitat, i de les obligacions amb la Seguretat Social, per part del sol·licitant.  
2. Identificació del sol·licitant:  
a. En el cas d'autònoms, s'haurà d'aportar fotocòpia del DNI, passaport o targeta de residència del sol·licitant. Així mateix, s'haurà de presentar documentació que acredite el tipus d'activitat desenvolupada: quota d'autònoms o liquidacions de l'IVA.  
b. En el cas de societats mercantils, s'haurà d'aportar fotocòpia del DNI, passaport o targeta de residència del representant legal de l'empresa sol·licitant, juntament amb la fotocòpia de l'escriptura d'apoderament. A més, s'haurà d'incorporar a la sol·licitud la fotocòpia de l'escriptura de titularitat real i l'escriptura de constitució de la societat.  
c. Si la societat mercantil forma part d'un grup, s'hauran d'identificar les empreses del grup en un organigrama que haurà d'incloure els percentatges de participació en cada societat. Per a cada empresa recollida en la declaració, caldrà indicar el nombre d'empleats, el balanç i el volum de negoci anual de l'empresa, conforme al model de declaració de la condició de pime:  
https://www.gva.es/downloads/publicados/IN/26884\_ES.pdf.  
3. En cas que el sol·licitant siga una societat mercantil, els comptes anuals corresponents als quatre últims exercicis tancats amb anterioritat a la sol·licitud de finançament. Si el sol·licitant és una societat mercantil que forma part d'un grup d'empreses definit segons l'article 42 del Codi de Comerç, el sol·licitant ha d'adjuntar també els comptes anuals consolidats del grup corresponents als últims quatre exercicis tancats.   
  
4. En cas que el sol·licitant siga una societat mercantil que no audite els seus comptes anuals, s'hauran d'aportar les declaracions de l'Impost de Societats, corresponents als quatre últims exercicis tancats abans de la sol·licitud de finançament. En cas que el sol·licitant siga un autònom, s'hauran d'aportar les declaracions de l'Impost sobre la Renda de les Persones Físiques corresponents als dos últims exercicis tancats amb anterioritat a la sol·licitud de finançament.  
5. Informe actualitzat de riscos que haja emés la Central d'Informació de Riscos del Banc d'Espanya.  
6. Declaració responsable del compliment dels requisits per a ser beneficiari del finançament i del compromís exprés del compliment de les obligacions que, en cas de resultar-ne beneficiari, correspondrien al sol·licitant, segons consta en l'annex II.  
7. Detall d'altres ajudes rebudes o sol·licitades, procedents de qualsevol administració o entitat pública, nacional o internacional, amb especificació del règim d'ajuda al qual s'acullen, la quantia, la data d'atorgament i l'ens atorgant. La relació haurà d'indicar expressament quines ajudes corresponen a les mateixes despeses elegibles que les incloses en el projecte empresarial, el finançament del qual se sol·licita, segons consta en l'annex III.  
8. Memòria tècnica de la sol·licitud, conforme al model inclòs en l'annex IV. Aquesta informació l'hauran de remetre únicament les societats mercantils que complisquen dos dels tres requisits següents (també queden exempts d'aquest requisit els autònoms):  
a. Actiu total superior a 2.000.000 -  
b. Import net de la xifra de negocis superior a 2.000.000 -  
c. Nombre de treballadors superior a 10  
9. Documentació que acredite que el domicili social o l'establiment de desenvolupament d'activitat del sol·licitant es troba situat a la Comunitat Valenciana.  
10. En el cas de presentar-se sol·licituds que no s'hagen emplenat aportant tota la informació que es requereix i/o no hagen acompanyat tota la documentació establida en la convocatòria, l'IVF requerirà l'interessat perquè, en el termini de deu dies hàbils, esmene la falta o acompanye els documents preceptius, amb indicació que, si no ho fa, se'l tindrà per desistit en la seua petició.  
11. Els requeriments es realitzaran per mitjans electrònics i s'entendran practicats o rebutjats en els termes que assenyalen la Llei 39/2015, d'1 d'octubre, del procediment administratiu comú de les administracions públiques i la legislació complementària. En aquest sentit, si transcorren deu dies hàbils sense que s'accedisca al contingut del requeriment, s'entendrà que la notificació ha sigut rebutjada i es tindrà per realitzat el tràmit de notificació.  
12. Sense perjudici del que estableix aquest article, l'IVF podrà, amb posterioritat a la sol·licitud, requerir la sol·licitant qualssevol altres dades, documents i informes complementaris que resulten necessaris per a la resolució de l'expedient.  
  
Nové. Procediment de valoració de les sol·licituds  
1. El procediment d'atorgament és el de concurrència competitiva, segons el que preveu l'article 165.2, apartat f, de la Llei 1/2015, de 6 de febrer, de la Generalitat, d'Hisenda Pública, del sector públic instrumental i de subvencions, tenint en compte exclusivament l'ordre de presentació de les sol·licituds, fins a esgotar l'import que preveu l'article 1 d'aquesta convocatòria per a la bonificació d'interessos, sense que calga establir comparació entre sol·licituds ni la prelació entre aquestes.  
  
A les sol·licituds de finançament realitzades originalment a l'empara de les convocatòries de finançament bonificat «IVF-Autònoms i Microempreses», «IVF-PIME» i «IVF-Gran empresa», a les quals el sol·licitant haja renunciat expressament per a subjectar-les a aquesta Convocatòria, se'ls assignarà la data de la sol·licitud original.  
2. En el cas de sol·licituds de finançament que tinguen per objecte l'ajornament de les quotes d'interés i capital de préstecs atorgats per l'IVF, els serveis tècnics de l'Institut hauran de realitzar les actuacions següents:  
a. Comprovació del compliment dels requisits del beneficiari i elegibilitat del projecte.  
b. Determinació de l'import de les despeses elegibles del projecte que es puguen finançar.  
c. Determinació, si escau, de les garanties que haurà d'atorgar el sol·licitant en el marc de la nova operació de finançament.  
3. En el cas de sol·licituds de finançament que tinguen per objecte el finançament d'inversions, elements de capital circulant o despeses de l'explotació, els serveis tècnics de l'IVF hauran de realitzar les actuacions següents:  
a. Comprovació del compliment dels requisits del beneficiari i elegibilitat del projecte.  
b. Determinació de l'import de les despeses elegibles del projecte que es puguen finançar.  
c. Avaluació de la solvència del client i la pèrdua esperada de l'operació. Els serveis tècnics de l'IVF podran exigir al client les garanties que consideren necessàries, inclòs un aval financer atorgat per una SGR o banc comercial. En cas que l'operació siga avalada per una entitat financera, per almenys el 100 % del valor nominal més els interessos ordinaris del préstec, s'haurà d'assignar al beneficiari la probabilitat d'incompliment de l'avalista. Els avals parcials (d'import inferior al 100 % del valor nominal del préstec), així com la resta de les garanties aportades, caldrà tindre en compte, si escau, per a determinar la pèrdua esperada de l'operació, però en cap cas afectaran la probabilitat d'incompliment del sol·licitant. Si el sol·licitant del finançament bonificat és una societat mercantil que forma part d'un grup d'empreses, definit conforme a l'article 42 del Codi de Comerç, la probabilitat d'incompliment atribuïda per l'IVF a aquesta societat mercantil no podrà ser superior a la del grup d'empreses al qual pertany.  
  
d. Determinació de la viabilitat econòmica de l'operació, d'acord amb la capacitat de repagament estimada per al projecte empresarial. L'IVF podrà recaptar tots els informes externs que siguen necessaris per a acreditar la viabilitat tècnica i financera del projecte presentat. Si una SGR o un banc ha avalat l'operació prèviament, es considerarà acreditada la viabilitat econòmica de l'operació, prèvia presentació de l'informe de riscos elaborat per l'entitat avalista, que haurà de confirmar de manera indubtable la capacitat de repagament de l'operació.  
  
4. Per als projectes que resulten elegibles, i considerant el resultat de les actuacions relacionades en l'apartat anterior, l'IVF haurà de dictaminar l'aprovació o la denegació del finançament.  
5. D'acord amb la sol·licitud de finançament i les característiques del projecte, l'IVF haurà d'establir les condicions financeres del préstec, així com l'import i el termini d'aquestes. En el marc d'aquesta convocatòria, els serveis tècnics de l'IVF no podran proposar, en cap cas, operacions de deute subordinat.  
6. Les operacions que s'acullen a aquesta convocatòria s'hauran d'aprovar o rebutjar en el termini de tres mesos a comptar de la data d'entrada de la sol·licitud corresponent. En qualsevol cas, a l'empara d'aquesta línia, no podran formalitzar-se operacions amb posterioritat al 31 de desembre de 2020.  
  
Desé. Despeses finançables elegibles  
1. L'import bonificable de cada projecte d'inversió presentat es determinarà a partir de l'import total dels costos que tinguen la consideració de despeses finançables elegibles segons determina aquesta convocatòria. En cap cas, el cost d'adquisició de les despeses finançables elegibles podrà ser superior al valor de mercat.  
2. Són despeses finançables elegibles les:  
a. Que consistisquen en l'adquisició i la reparació d'actius materials i immaterials, la compra d'elements de capital circulant i la contractació de serveis que contribuïsquen al sosteniment del cicle de l'explotació. Així mateix, es podran finançar les quotes de capital i els interessos d'operacions atorgades per l'IVF,  
b. Que s'hagen dut a terme amb posterioritat a aquesta o durant els sis mesos anteriors a la sol·licitud de finançament, i  
c. L'import de les quals siga superior a 500 euros. A aquest efecte, l'IVF admetrà l'acumulació de despeses recurrents de l'explotació, sempre que responguen a un mateix concepte i s'hagen contractat amb un mateix proveïdor durant els sis mesos anteriors a la sol·licitud de finançament, o amb posterioritat a aquesta.  
3. Com a inversions en actius materials i immaterials associats al projecte, són despeses finançables elegibles les següents:  
a. Adquisició i condicionament de terrenys per a fer-ne ús en la producció dels béns i els serveis que constitueixen l'activitat principal de l'empresa.  
b. Adquisició i construcció de naus industrials i instal·lacions tècniques per al desenvolupament de l'activitat principal de l'empresa.  
c. Adquisició d'equipament vinculat a les tecnologies de la informació i la comunicació.  
d. Maquinària, eines, motles o utillatge.  
e. Mobiliari.  
f. Vehicles industrials i elements de transport afectes a l'explotació fins a un màxim de 15.000 euros. Referent a això, l'adquisició de vehicles de transport de mercaderies per carretera no es pot considerar en cap cas com a despesa finançable elegible a l'efecte d'aquesta convocatòria.  
g. Registre de marques, patents, models d'utilitat i dissenys industrials, marcatge CE o altres formes d'homologació o de normalització de productes.  
h. Adquisició de participacions empresarials a fi d'ampliar la capacitat productiva de l'empresa, millorar les condicions d'accés al finançament o assegurar el subministrament d'inputs clau per al procés productiu de l'empresa.  
4. Com a elements de capital circulant, seran despeses finançables elegibles les que siguen necessàries per al desenvolupament de les activitats previstes per l'empresa. En concret, es podran elegir les següents:  
  
a. Serveis externs necessaris per a la implantació de solucions vinculades a les inversions realitzades.  
b. Costos de consumibles, matèries primeres, materials i altres aprovisionaments, així com altres subministraments necessaris per al desenvolupament de l'activitat de l'empresa.  
c. Despeses del personal (cost salarial brut, i cost de la Seguretat Social a càrrec de l'empresa).  
d. Despeses generals i altres despeses d'explotació addicionals (assessorament, auditories, assegurances, manteniments i reparacions, despeses de gestió, costos de transferència de coneixements i comunicació, costos d'homologació, etc.), que es deriven directament de l'activitat de l'empresa.  
e. Despeses derivades del lloguer de locals comercials o centres de producció.  
f. Comissions carregades al sol·licitant del finançament per un banc o una SGR a fi d'atorgar l'aval requerit per l'IVF per a autoritzar una operació sol·licitada a l'empara d'aquesta convocatòria.  
5. Es podran elegir les quotes de capital i interessos de préstecs que haja atorgat l'IVF, que hagen vençut amb posterioritat a l'1 de març de 2020 i fins al 31 de desembre de 2020.  
6. No es consideraran despeses finançables elegibles ni els impostos indirectes quan siguen susceptibles de recuperació o compensació, ni els impostos personals sobre la renda.  
7. A l'efecte del càlcul de l'ajuda i de les despeses finançables elegibles, totes les xifres emprades s'hauran de tindre en compte abans de qualsevol deducció fiscal o d'unes altres càrregues.  
  
Onzé. Justificació de les despeses finançables elegibles  
1. Els beneficiaris del finançament bonificat hauran de justificar l'aplicació dels fons davant de l'IVF, mitjançant proves documentals clares, específiques i actualitzades. Per a això, s'utilitzarà l'aplicació informàtica disponible en el web de l'IVF: https://prestamos.ivf.es/. En concret, el beneficiari haurà de remetre còpia de les factures acreditatives de la despesa incorreguda, que hauran de complir el que disposa el Reglament pel qual es regulen les obligacions de facturació, aprovat pel Reial decret 1619/2012, de 30 de novembre.  
2. Llevat que la despesa s'haguera dut a terme amb anterioritat a la data de la sol·licitud del finançament, l'empresa beneficiària haurà de disposar com a mínim de tres ofertes de diferents proveïdors amb caràcter previ a la contractació del compromís per a l'obra, la prestació del servei o el lliurament del bé, quan l'import de la despesa bonificable supere les quanties establides en la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, per al contracte menor (contractes de valor estimat inferior a 40.000 euros, quan es tracte de contractes d'obres, o a 15.000 euros, quan es tracte de contractes de subministrament o de serveis).  
3. Les ofertes hauran d'estar prou detallades, i s'hauran d'especificar els treballs que hauran de dur-se a terme i el preu d'aquests; hauran d'estar datades, i contindre les dades que permeten la identificació correcta del remitent, juntament amb el logotip o el segell de l'empresa. La selecció de les ofertes haurà de fer-se entre empreses, de les quals almenys dues no siguen empreses associades a l'entitat beneficiària i no formen part de la junta directiva o del consell d'administració, ni tinguen drets de vot superiors al 50 %.  
4. L'elecció entre les ofertes presentades haurà de recaure en la més econòmica, i s'haurà de justificar en un informe l'elecció en un altre sentit. L'IVF podrà requerir un informe de valoració de l'obra, servei o subministrament de què es tracte, fet per un expert independent, si la proposta triada pel sol·licitant supera en més d'un 25 % el preu de l'oferta més econòmica, quan a la vista de la justificació que aporte el sol·licitant, expressament referida a aquesta decisió, siga possible apreciar que s'haja pogut veure afectat el principi d'objectivitat en la decisió adoptada. En aquest cas, es considerarà com a despesa finançable elegible l'import menor entre el de la factura aportada i el del mateix valor de taxació.  
5. En el supòsit de despeses recurrents d'explotació, com serveis externs, matèries primeres, mercaderies i subministraments, l'IVF haurà d'acumular l'import de les factures emeses pel mateix proveïdor i pel mateix concepte. El sol·licitant estarà exempt de presentar les tres ofertes preceptives, si acredita que el preu d'adquisició unitari és inferior o igual al preu mitjà corresponent als dotze mesos anteriors a la data de la sol·licitud, incrementat en un 10 %.  
6. Aquest article no es podrà aplicar per als préstecs que tinguen per objecte l'ajornament de quotes de capital i interés d'operacions atorgades per l'IVF.  
  
Dotzé. Característiques dels préstecs bonificats  
1. El valor nominal del préstec se situarà entre 25.000 euros i 2.000.000 d'euros, sense que en cap cas puga superar la suma de a) (el 80 % de les despeses elegibles derivades de la inversió en actius materials i immaterials) i b) (el 100 % de les despeses elegibles que resulten de la contractació de mà d'obra i serveis propis del cicle de l'explotació), així com de l'adquisició d'elements de capital circulant. No obstant l'anterior,  
a. El valor nominal del préstec no podrà ser superior a 750.000 euros si el sol·licitant és un autònom o una microempresa.  
b. El valor nominal del préstec no podrà ser superior a 1.500.000 euros si el sol·licitant és una petita i mitjana empresa, i s'entén com a tal tota societat mercantil amb una grandària que es corresponga amb la definició de pime recollida en l'annex I del Reglament (UE) núm. 651/2014, de la Comissió.  
c. El préstec podrà ser inferior a 25.000 euros si aquest té per objecte l'ajornament de quotes de capital i interessos de préstecs concedits prèviament per l'IVF.  
d. Els límits que, respecte al valor nominal del préstec, estableix aquest article hauran d'entendre's com a relatius al grup d'empreses al qual pertany, si escau, l'empresa sol·licitadora de finançament, de manera que la suma del finançament bonificat que, a l'empara d'aquesta convocatòria, atorgue l'IVF al grup d'empreses del sol·licitant no podrà excedir els límits esmentats en cap cas.  
e. Els límits que, respecte al valor nominal del préstec, estableix aquest article hauran d'entendre's com a relatius a l'exercici 2020, de manera que la suma del finançament bonificat que, a l'empara d'aquesta o altres convocatòries, atorgue l'IVF al sol·licitant de finançament no podrà excedir en cap cas els límits esmentats.  
2. No obstant això, el que estableix el punt 1 d'aquest article, l'import màxim del préstec no podrà superar:  
a. El doble dels costos salarials anuals del sol·licitant (incloses les càrregues socials i el cost del personal que treballe en el recinte de l'empresa, però figure formalment en la nòmina d'un subcontractista) per a 2019 o per a l'últim any disponible; en el cas d'empreses creades l'1 de gener de 2019 o amb posterioritat a aquesta data, el préstec màxim no ha de superar l'estimació dels costos salarials anuals per als dos primers anys d'activitat; o  
b. El 25 % del volum de negocis total del sol·licitant en 2019.  
3. El termini d'amortització del finançament bonificat s'haurà de situar entre un mínim de tres anys i un màxim de sis, amb possibilitat d'un període de carència d'amortització de capital de fins a dos anys, inclòs en el termini.  
4. El tipus d'interés nominal del finançament bonificat (TINFB) s'obtindrà com a suma del tipus d'interés EURIBOR a un any, amb límit inferior al 0 % i un marge que es determinarà segons la qualificació creditícia del sol·licitant:  
  
Qualificació d'acord amb el SIR de l'IVF Marge (%)  
AA/A 0,00  
BBB 0,25  
BB 0,50  
B 1,00  
  
  
Nota: Encara que l'operació tinga aval financer, i amb independència que l'import d'aquest siga inferior o equivalent al 100 % del valor nominal del préstec, s'hi haurà d'aplicar el tipus d'interés bonificat corresponent a la qualificació creditícia del sol·licitant.  
No obstant l'anterior, per a operacions de finançament a autònoms i microempreses, definides conforme a l'article 4.3 d'aquesta Convocatòria, el Tipus d'Interés Nominal del Finançament Bonificat (TINFB) s'obtindrà com a suma del tipus d'interés EURIBOR a un any, amb límit inferior 0 %, i un marge igual al 0 %. Així mateix, per a operacions financeres que tinguen per objecte l'ajornament de quotes de capital i interessos de préstecs concedits prèviament per l'IVF, el Tipus d'Interés Nominal del Finançament Bonificat (TINFB) serà igual al 0 %.  
  
5. Les liquidacions d'interessos seran trimestrals, els dies 15 de març, juny, setembre i desembre. Els préstecs s'hauran d'amortitzar per trimestres vençuts, transcorregut el període de carència, si escau, i coincidint amb la liquidació dels interessos.  
6. En les operacions atorgades a l'empara d'aquesta convocatòria no s'aplicaran comissions d'obertura ni cancel·lació dels préstecs, sense perjudici del que estableixen els articles 22 i 23.  
7. En cas que l'IVF requerisca al sol·licitant aval bancari o d'una SGR, el préstec haurà d'incorporar un tram no reembossable (TNR), l'import del qual serà igual al 0,9 % del producte entre el valor nominal del préstec i el seu termini de venciment.  
L'import del tram no reembossable haurà de romandre constant fins al final del préstec; moment en què s'haurà d'aplicar, amb les excepcions que es deriven de les condicions de revocació de la bonificació, establides en els articles 22 i 23. No obstant això, en el cas que, per les circumstàncies assenyalades en els articles 17, 18 i 19, es produïsca una variació en el valor nominal del préstec o en el termini de l'operació, l'IVF reestimaria l'import del tram no reembossable d'acord amb els percentatges inclosos en el quadre anterior, sense perjudici del que estableix l'article 18.5.  
  
Tretzé. Normativa d'ajudes d'estat  
1. Aquesta Convocatòria se subjecta al Marc Nacional Temporal relatiu a les mesures d'ajuda a empreses i autònoms, consistents en subvencions directes, bestretes reembossables, avantatges fiscals, garanties de préstecs i bonificacions de tipus d'interés en préstecs, destinades a recolzar l'economia en el context de l'actual brot de Covid-19. Aquest Marc Nacional va ser aprovat per la Comissió a través de la Decisió de l'ajuda SA. 56541, a l'empara del Marc Temporal relatiu a les mesures d'ajuda estatal destinades a recolzar l'economia en el context de l'actual brot de Covid-19 (19.3.2020 C (2020) 1863). En concret, l'instrument financer s'acull a l'apartat 5 del Marc Nacional Temporal relatiu a les ajudes en forma de bonificació dels tipus d'interés de préstecs. No obstant això, atés que els tipus d'interés oferits en aquesta Convocatòria són inferiors als establits en el citat apartat, i com que baix determinades circumstàncies els préstecs poden incorporar un tram no reembossable de fins a un 5,4 % del valor nominal, l'instrument financer plantejat incorpora també una ajuda en forma de subvenció directa de les regulades en l'article 3 del Marc Nacional Temporal.  
2. A fi de calcular l'ajuda implícita equivalent atorgada a l'empara de l'article 3 del Marc Nacional Temporal es tindran en consideració els conceptes següents:  
a. La diferència entre el tipus d'interés aprovat per a l'operació i el tipus d'interés de referència establit en l'article 5.2 del Marc Nacional Temporal per a operacions de termini similar.  
b. El tram no reembossable del préstec, calculat conforme al que estableix aquesta convocatòria.  
3. El tipus d'interés de referència de l'article 5.2 del Marc Nacional Temporal s'obté en el cas de les pimes afegint al tipus d'interés Euribor a un any, vigent l'1 de gener de 2020, un marge del 0,5 % en operacions a tres anys i de l'1 % en operacions de 4 a 6 anys. En el cas de gran empresa, al tipus d'interés Euribor a un any, vigent l'1 de gener de 2020, s'afig un marge de l'1 % en operacions a tres anys i del 2 % en operacions de 4 a 6 anys. D'aquesta manera, el tipus d'interés de referència és el següent:  
  
 Tipus d'interés (%)  
Anys Pime Gran empresa  
3 0,21 % 0,71 %  
4 0,71 % 1,71 %  
5 0,71 % 1,71 %  
6 0,71 % 1,71 %  
  
  
4. Obtingut el tipus de referència, l'import de l'ajuda implícita equivalent que acull l'article 3 del Marc Nacional Temporal d'ajudes d'estat es calcularà actualitzant els imports bonificats d'acord amb el punt 2 d'aquest article en el moment en què es concedisca el finançament. El tipus d'interés que haurà d'emprar-se a l'efecte d'actualització serà el tipus d'actualització aplicable en el moment en què es concedisca l'ajuda, conforme a la comunicació de la Comissió Europea (DOUE C 14, de 19.1.2008).  
5. Les ajudes acollides a l'article 3 del Marc Nacional Temporal són compatibles amb el mercat interior conformement a l'article 107, apartat 3, lletra b, del TFUE, sempre que es complisca la totalitat de les condicions següents:  
a. les ajudes no superen els 800.000 euros per grup d'empresa (totes les xifres utilitzades constitueixen imports bruts, és a dir, abans d'impostos i altres retencions);  
b. les ajudes s'atorguen conformement a un règim amb pressupost estimat;  
c. les ajudes poden concedir-se a empreses que no estaven en crisi (segons el que disposa el Reglament general d'exempció per categories) el 31 de desembre de 2019; per tant, poden concedir-se a empreses que no estiguen en crisi i/o a empreses que no estaven en crisi el 31 de desembre de 2019, però que sí que ho estaven o van començar a estar-ho després a conseqüència del brot de Covid-19;  
d. les ajudes es concediran i es formalitzaran, com a molt tard, el 31 de desembre de 2020;  
e. les ajudes concedides a les empreses que operen en la transformació i la comercialització de productes agrícoles estan supeditades que no es repercutisquen totalment o parcialment als productors primaris i no es fixen en funció del preu o la quantitat dels productes adquirits als productors primaris o comercialitzats per les empreses interessades.  
  
6. No obstant això el que es disposa en el punt anterior, en els sectors de l'agricultura, la pesca i l'aqüicultura s'apliquen les següents condicions específiques per a les ajudes que s'acullen a l'article 3 del Marc Nacional Temporal relatiu a les mesures d'ajuda a empreses i autònoms consistents en subvencions directes, bestretes reembossables, avantatges fiscals, garanties de préstecs i bonificacions de tipus d'interés en préstecs, destinades a recolzar l'economia en el context de l'actual brot de Covid-19 aprovat per Comissió a través de la Decisió de l'ajuda SA. 56285:  
a. les ajudes no hauran de superar els 120.000 euros per empresa activa en els sectors de la pesca i l'aqüicultura o els 100.000 euros per empresa activa en la producció primària de productes agrícoles (totes les xifres utilitzades constitueixen imports bruts, és a dir, abans d'impostos i altres retencions);  
a. les ajudes a les empreses dedicades a la producció primària de productes agrícoles no hauran d'establir-se en funció del preu o la quantitat dels productes;  
b. les ajudes a les empreses que operen en els sectors de la pesca i l'aqüicultura no afecten a cap de les categories d'ajuda a les quals fa referència l'article 1, apartat 1, lletres de la a a la k, del Reglament (UE) núm. 717/2014, de la Comissió;  
c. quan una empresa opere en diversos sectors als quals s'apliquen diferents imports màxims de conformitat amb el punt 5, lletra a, i el 6, lletra a d'aquest article, l'estat membre de què es tracte haurà de garantir, mitjançant mesures adequades com la separació de la comptabilitat, que per a cadascuna d'aquestes activitats s'aplique el límit màxim corresponent i que no se supere en total l'import més elevat possible;  
d. s'hi apliquen totes les altres condicions del punt 5 d'aquest article.  
  
Catorzé. Acumulació del finançament bonificat atorgat per l'IVF a l'empara d'aquesta convocatòria amb altres ajudes i subvencions  
  
1. Les mesures d'ajuda temporal previstes en aquesta convocatòria podran acumular-se amb les ajudes que entren en l'àmbit d'aplicació del Reglament de minimis (DO L 352 de 24.12.2013).  
2. Les ajudes concedides conformement al que es disposa en l'article 3 del Marc Nacional Temporal poden acumular-se amb les concedides en virtut dels articles 4 i 5 de la citada Comunicació, si bé aquestes últimes no podran acumular-se entre si.  
3. Les ajudes inherents al finançament bonificat atorgat a l'empara d'aquesta Convocatòria podran acumular-se amb altres ajudes estatals en relació amb les mateixes despeses finançables elegibles, sempre que aquesta acumulació no excedisca de la intensitat o l'import màxim d'ajuda fixats atenent les circumstàncies concretes de cada cas, en virtut o bé de Directrius Comunitàries, o bé d'un reglament d'exempció per categories, o bé d'una decisió adoptada per la Comissió, relativa a un determinat programa d'ajudes prèviament notificat per l'organisme concedent.  
  
Quinzé. Aprovació del finançament bonificat  
1. Una vegada avaluades les sol·licituds en els termes previstos en l'article 9 d'aquesta convocatòria, l'òrgan competent de l'IVF decidirà sobre l'aprovació o no del finançament bonificat.  
2. L'aprovació determinarà amb exactitud les condicions financeres de l'operació, que haurà d'acceptar expressament el sol·licitant i seran immodificables en la formalització del contracte de préstec, a excepció del que disposen els articles 17 i 18 d'aquesta convocatòria; així com l'import de l'ajuda concedida calculada de conformitat amb la normativa europea d'aplicació, que s'indicarà en la resolució a títol informatiu i es concretarà una vegada formalitzat i desembossat el préstec totalment.  
  
3. L'aprovació determinarà el tipus d'interés que hi aplicaria l'Institut en cas que l'operació no fora objecte de bonificació.  
  
  
Setzé. Formalització del contracte de préstec  
1. Després de l'aprovació del finançament bonificat, s'haurà de formalitzar entre l'IVF i el sol·licitant-beneficiari el contracte de préstec en un document públic, el qual tindrà tots els efectes a partir de la signatura entre les parts. Durant el període en què es mantinga l'estat d'alarma derivat de la pandèmia de la Covid-19 podran formalitzarse en document privat els contractes de préstec que no requerisquen la seua elevació a públic per a la constitució de les garanties inherents a aquest, sempre que se signen en document privat amb signatura digital i es faculten les parts a elevar a públic, posteriorment, el contracte de préstec amb els efectes que preveuen l'article 517 i concordants de la Llei d'enjudiciament civil.  
2. El contracte de préstec haurà de recollir tots els requisits específics d'aquest, derivats de l'aplicació d'aquesta convocatòria, així com les condicions particulars amb vista a l'execució d'aquest (disposició dels fons, amortitzacions anticipades, justificació de l'aplicació dels fons rebuts, facultats de control per part de l'IVF, import de l'ajuda calculada de conformitat amb la normativa europea en matèria d'ajudes d'estat, tipus d'interés aplicable en cas de pèrdua de la bonificació).  
3. Els contractes de préstec mitjançant els quals es formalitzen les operacions de finançament se sotmetran al dret privat.  
  
Disseté. Disposició dels fons  
1. El desembossament dels préstecs serà d'una sola vegada o en desembossaments parcials.  
2. El termini màxim per a disposar i, si escau, el nombre màxim de disposicions parcials serà el que estableix l'aprovació del finançament bonificat i es traslladarà sense modificació al contracte de préstec. Aquest termini no podrà excedir el període de carència en l'amortització del préstec, llevat d'una autorització expressa per part del director general de l'IVF, segons el que disposa l'article 18.  
3. El desembossament es realitzarà a sol·licitud del prestatari. Per regla general, abans de realitzar el desembossament, l'IVF requerirà la presentació de factures, informes d'auditoria o altres documents de valor probatori equivalent que justifiquen l'actuació realitzada. En sol·licitar el desembossament, l'acreditat haurà de certificar amb la seua signatura electrònica que les còpies dels documents aportats com a justificants constitueixen una còpia fidel dels documents originals. No obstant això, l'Institut podrà anticipar fins a un 50 % del valor nominal del préstec abans de disposar dels documents justificatius de l'actuació realitzada, d'acord amb el que establisca l'acord d'atorgament del préstec.  
4. Transcorregut el termini màxim de disposició sense que es dispose de la totalitat dels fons, l'import del préstec quedarà fixat en la quantia efectivament disposada. En aquest supòsit, l'IVF emetrà una resolució que modificarà l'acord d'atorgament del finançament bonificat i anul·larà el compromís per la part no disposada, i s'ajustarà l'import de l'ajuda implícita equivalent al resultant de l'import efectivament disposat.  
5. Els punts 1 a 4 d'aquest article no es podran aplicar als préstecs que tinguen per objecte l'ajornament de quotes de capital i interés d'operacions atorgades per l'IVF. En aquest cas, l'Institut disposarà del préstec per a la cancel·lació de les quotes de capital i interés objecte d'ajornament en el marc de l'operació de finançament.  
  
  
Dihuité. Modificació de les condicions del finançament bonificat  
  
1. En cas que sorgisquen circumstàncies degudament justificades que alteren les condicions recollides en l'atorgament del finançament bonificat, el beneficiari podrà sol·licitar la modificació d'aquest.  
  
2. A més del supòsit regulat en l'article 17.4 d'aquesta convocatòria, els supòsits en què resultarà possible modificar les condicions inicials del finançament atorgat són:  
a. Canvis de titularitat, operacions de transformació societària, fusió o escissió, sempre que el nou titular continue complint tots els requisits generals i específics que estableix aquesta convocatòria.  
  
b. Ampliació del termini d'amortització del préstec que derive de circumstàncies sobrevingudes i que siguen imprevisibles amb un comportament diligent del beneficiari en el moment en què va tindre lloc l'atorgament del finançament, o que, sent previsibles, es puguen evitar.  
  
En cap cas es considerarà com a causa justificativa de l'ampliació del termini d'amortització la situació econòmica del beneficiari.  
c. Ampliació del termini de disposició, prèvia sol·licitud motivada per part del beneficiari, i sempre que això no implique una alteració de les quotes anuals d'amortització del principal de l'operació.  
3. Per a valorar la procedència de la modificació sol·licitada, els serveis tècnics de l'IVF podran requerir tota la informació i la documentació que consideren convenient i hauran d'informar favorablement, si escau, la modificació amb base en les raons oferides pel beneficiari.  
  
4. En tot cas, no es podrà modificar l'atorgament del finançament bonificat si les circumstàncies al·legades per a justificar la procedència de la modificació hagen determinat quan era oportú la desestimació de la sol·licitud realitzada.  
5. Les modificacions dels préstecs no podran suposar, en cap cas, un increment de l'import de l'ajuda implícita equivalent establida en l'aprovació del finançament bonificat.  
6. Autoritzada la modificació de l'acord aprovatori del finançament bonificat, s'haurà de formalitzar l'addenda corresponent al contracte de préstec, en document públic, que regirà, referent a això, el que estableix l'article 16 d'aquesta convocatòria.  
  
Dinové. Rectificació d'errors  
L'IVF podrà rectificar d'ofici l'acord d'atorgament del finançament bonificat quan dels elements que hi figuren es deduïsca l'existència d'un error material, de fet o aritmètic.  
  
Vinté. Seguiment i control ordinari  
1. Quan finalitze el projecte, el beneficiari del finançament bonificat haurà de remetre a l'IVF una memòria tècnica final, en la qual inclourà una relació classificada de les despeses i les inversions de l'activitat, amb identificació del proveïdor i del número de factura, l'import, la data d'emissió i la data de pagament; així com les desviacions registrades entre la despesa realment executada i la despesa pressupostada inicialment, que desglosse la informació per partides de despesa i inversió.  
2. L'IVF haurà de comprovar la justificació adequada de l'aplicació de les quantitats rebudes, la realització de l'activitat o el compliment de la finalitat que determina l'atorgament del finançament bonificat, així com si ha pogut haver-hi concurrència amb altres subvencions no compatibles amb aquella.  
3. La comprovació administrativa de la justificació documental que acredita la realització de les activitats objecte de finançament bonificat es realitzarà mitjançant la revisió de les factures, informes d'auditoria o altres documents que justifiquen l'actuació realitzada d'acord amb els procediments de control vigents en l'IVF.  
4. L'IVF haurà de fer actuacions específiques de control com a conseqüència de denúncies o de l'existència d'indicis de frau o irregularitats en l'execució de l'activitat finançada a l'empara d'aquesta convocatòria.  
5. El Consell General de l'Institut Valencià de Finances, o l'òrgan d'administració que tinga delegada aquesta funció, aprovarà el Pla d'informació i control, que haurà d'integrar-se com a annex en els contractes de préstec que es formalitzen entre l'IVF i els beneficiaris del finançament bonificat. Els procediments inclosos en el pla seran vinculants per a aquests últims i l'incompliment d'aquests serà causa de venciment anticipat del contracte de préstec i de reembossament total de l'import percebut (inclòs el tram no reembossable, si escau) dels interessos bonificats i l'interés legal corresponent.  
6. En finalitzar el projecte, l'IVF incorporarà al compte justificatiu:  
  
a. La memòria tècnica remesa per l'empresa en sol·licitar el finançament.  
b. La memòria tècnica final remesa pel beneficiari.  
c. Resolucions del director general de l'IVF de modificació de l'acord de concessió del finançament bonificat, conformement als articles 17.4, 18 i 19 d'aquesta convocatòria.  
d. Els justificants de despesa, incloses, si escau, les tres ofertes d'empreses proveïdores de subministraments o serveis, així com els informes requerits per l'IVF a fi de justificar adequadament la despesa.  
  
e. Els justificants de pagament.  
f. Un certificat que haja emés un taxador independent degudament acreditat i inscrit en el registre oficial corresponent, en el cas d'adquisició de béns immobles.  
g. Declaració responsable, aportada pel sol·licitant en el moment de la signatura del contracte de préstec, d'altres ajudes, subvencions, ingressos o recursos públics o privats que haja obtingut o sol·licitat en l'exercici en curs i els dos exercicis immediatament anteriors, en què es distingisquen les atorgades per a finançar els mateixos costos subvencionables que els presentats a l'IVF per a la justificació del projecte.  
  
7. Els punts 1 a 6 d'aquest article no s'aplicaran a operacions de finançament l'objecte de les quals siga l'ajornament de quotes de capital i interés de préstecs atorgats per l'IVF. En aquest cas, l'Institut haurà d'incorporar al compte justificatiu la informació següent:  
a. El contracte de préstec original de l'IVF les quotes del qual són objecte d'ajornament.  
b. Justificant emés per l'IVF de les quotes ajornades de capital i interés.  
c. Resolucions del director general de l'IVF de modificació de l'acord de concessió del finançament bonificat, conformement als articles 17.4, 18 i 19 d'aquesta convocatòria.   
d. Declaració responsable, aportada pel sol·licitant en el moment de la signatura del contracte de préstec, d'altres ajudes, subvencions, ingressos o recursos públics o privats que haja obtingut o sol·licitat en l'exercici en curs i els dos exercicis immediatament anteriors, en què es distingisquen les atorgades per a finançar els mateixos costos subvencionables que els presentats a l'IVF per a la justificació del projecte.  
  
  
Vint-i-uné. Control extern  
1. Al marge del seguiment i el control ordinari que realitze l'IVF, els beneficiaris del finançament bonificat atorgat per l'IVF quedaran subjectes al control financer que corresponga a la Intervenció General de la Generalitat, així com a les actuacions de comprovació previstes en la normativa de la Sindicatura de Comptes o altres òrgans competents.  
  
2. En el contracte de préstec que es formalitzarà entre l'IVF i el sol·licitant-beneficiari haurà de constar el sotmetiment exprés d'aquest a les facultats de comprovació i control extern dels organismes esmentats en l'apartat anterior.  
3. La negativa o l'obstrucció a les labors de control de la Intervenció General de la Generalitat Valenciana o de la Sindicatura de Comptes serà causa de venciment anticipat del contracte de préstec i de reembossament total de l'import percebut (inclòs el tram no reembossable, si escau), dels interessos bonificats i l'interés legal corresponent.  
  
  
Vint-i-dosé. Revocació unilateral de la bonificació a instàncies de l'IVF  
1. El contracte de préstec que es formalitze haurà de reconéixer expressament la facultat que tindrà l'IVF de declarar unilateralment la revocació de la bonificació quan es produïsca algun dels supòsits següents:  
a. L'impagament de dues liquidacions consecutives de capital i/o interessos d'acord amb el pla de venciments que preveu el contracte de préstec.  
b. La novació a instàncies del prestatari del préstec subscrit amb l'IVF que modifique la qualificació del risc creditici d'acord amb el sistema intern d'anàlisi de riscos de l'IVF. En aquest supòsit, i sempre que l'empresa puga acreditar el compliment dels objectius del projecte que va donar lloc a la concessió del finançament bonificat, es revocarà únicament la bonificació pendent de reportar, i la bonificació reportada quedarà consolidada, inclosa, si escau, la part reportada del tram no reembossable, fins a la data de la novació del préstec.  
  
2. Així mateix, seran causes de revocació unilateral de la bonificació:  
a. Obtenció del finançament bonificat falsejant les condicions requerides per a ferho o ocultant les que ho hagen impedit.  
b. Incompliment total o parcial de l'objectiu, de l'activitat, del projecte o la no adopció del comportament que fonamenten la concessió del finançament bonificat.  
c. Incompliment de l'obligació de justificació o la justificació insuficient, en els termes que preveu aquesta convocatòria.  
d. Resistència, excusa, obstrucció o negativa a les actuacions de comprovació i control financer previstes en aquesta convocatòria, així com l'incompliment de les obligacions comptables, registrals o de conservació de documents quan es derive d'això la impossibilitat de verificar l'ocupació donada als fons percebuts, el compliment de l'objectiu, la realitat i la regularitat de les activitats objecte del finançament bonificat.  
  
e. Incompliment de les obligacions imposades en l'aprovació del finançament bonificat sempre que afecten o es referisquen a la manera en què s'han d'aconseguir els objectius, realitzar l'activitat, executar el projecte o adoptar el comportament que fonamenta la concessió del finançament.  
f. Incompliment de les obligacions imposades als beneficiaris, diferents dels anteriors, quan d'això es derive la impossibilitat de verificar l'ocupació donada als fons percebuts, el compliment de l'objectiu, la realitat i la regularitat de les activitats objecte del finançament bonificat o la concurrència de la bonificació amb altres ajudes, ingressos o recursos públics que resulten incompatibles amb aquella.  
  
g. L'adopció d'una decisió de recuperació per part de la Comissió Europea, de la qual es derive una necessitat de reintegrament.  
3. El contracte de préstec haurà d'incloure expressament les causes de revocació unilateral de la bonificació a instàncies de l'IVF previstes en els apartats anteriors d'aquest article, que estableixen expressament que, en el moment en què a l'IVF li consten fefaentment les circumstàncies fàctiques indicades, suspendrà immediatament la disposició dels fons pendents.  
Al mateix temps, el contracte haurà de preveure una condició resolutòria susceptible d'activar-se per l'IVF en el moment que li consten fefaentment les circumstàncies expressades, així com una astricció en virtut de la qual produïda la revocació de la bonificació per les causes esmentades el beneficiari haurà de reintegrar el total import bonificat, inclòs el tram no reembossable, si escau, els interessos bonificats i els interessos legals resultants, sense perjudici del que estableix l'article 22.1.b.  
  
Vint-i-tresé. Cancel·lació anticipada total o parcial del préstec i renúncia al finançament bonificat  
Els beneficiaris podran sol·licitar la cancel·lació anticipada total o parcial del préstec una vegada formalitzat. En aquests casos, l'acreditat consolidarà la bonificació reportada fins al moment de la cancel·lació anticipada, inclosa, si escau, la part reportada del tram no reembossable, i renunciarà a la bonificació pendent de reportar per la part del préstec cancel·lada anticipadament des del moment de la cancel·lació anticipada fins a la data de venciment de l'operació.  
  
Vint-i-quatré. Publicitat del finançament bonificat  
En acceptar el finançament bonificat, el beneficiari autoritza l'IVF a donar publicitat a tercers del préstec concedit, a través de la Base de Dades Nacional de Subvencions, dels comptes anuals de l'IVF o de qualsevol altre mitjà que l'Institut considere oportú.  
  
Vint-i-cinqué. Eficàcia  
Aquesta convocatòria començarà a tindre efectes a partir de l'endemà de la publicació en el Diari Oficial de la Generalitat Valenciana i en la pàgina web de l'IVF.  
  
València, 15 d'abril de 2020.- El director general de l'Institut Valencià de Finances: Manuel Illueca Muñoz.